Diari Oficial de la Generalitat Valenciana


Sumari del DOGV 8950, del 12-11-2020 (2020/9385)

CONVOCATÒRIA de 6 de novembre de 2020, del director general de l'Institut Valencià de Finances (IVF), de manifestació d'interés per a la selecció d'entitats de capital de risc per a la inversió del Fons Valencià de Creixement i Competitivitat empresarial -CREIX- promogut per l'IVF.
------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8950

Data del DOGV
:   12-11-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/9385


Data del document
:   06-11-2020

Organisme emissor
:   Institut Valencià de Finances

Tipus de document
:   Anunci

CONVOCATÒRIA de 6 de novembre de 2020, del director general de l'Institut Valencià de Finances (IVF), de manifestació d'interés per a la selecció d'entitats de capital de risc per a la inversió del Fons Valencià de Creixement i Competitivitat empresarial -CREIX- promogut per l'IVF. [2020/9385]  
Les pèrdues derivades de la Covid-19 ocasionaran un doble impacte sobre l'estructura financera de les empreses valencianes; d'una banda, els seus fons patiran una important disminució, que serà més acusada com més temps transcórrega fins a la plena recuperació de l'activitat, i, d'altra banda, el seu endeutament tendirà a augmentar de manera notable, i afectarà els indicadors economicofinancers bàsics i dificultarà l'accés al finançament bancari. Les companyies que es troben en millor posició, per disposar de recursos financers suficients, podran augmentar la seua quota de mercat ocupant l'espai de les empreses que desapareixeran a conseqüència de la pandèmia. Amb tota probabilitat, la crisi generarà oportunitats per a realitzar operacions corporatives de fusió i adquisició de societats, que permetran elevar la grandària mitjana de les empreses i augmentar la seua productivitat, explotant les economies d'escala i altres sinergies organitzatives pròpies d'aquests processos.  
  
No obstant això, per a poder escometre este tipus d'operacions, les empreses necessiten accedir a importants recursos financers la disponibilitat dels quals no és evident en el context actual. De fet, l'empresa valenciana, que té una grandària reduïda i una estructura majoritàriament familiar, sol finançar este tipus d'inversions mitjançant els recursos que és capaç d'acumular de manera endògena, i aquells que obté a través del finançament bancari, generalment limitada a un múltiple dels recursos propis, que varia atenent les condicions del mercat. A causa de la incertesa derivada de la crisi, totes dues vies de finançament es troben clarament limitades en estos moments. D'una banda, segons l'últim informe d'estabilitat financera elaborat pel Banc d'Espanya, entorn del 50 % de les empreses espanyoles tancarà l'exercici 2020 amb pèrdues, erosionant els fons propis i frenant el creixement endogen de les companyies. I, d'altra banda, l'últim informe del Banc Central Europeu destaca que, després de l'estiu, la banca espanyola ha endurit les condicions d'accés al crèdit amb major intensitat que la resta de les entitats financeres europees, dificultant d'aquesta manera les operacions d'inversió empresarial.  
  
En este context d'incertesa, els vehicles de capital de risc poden resultar decisius per a aportar els recursos que requereix el creixement de les empreses valencianes davant les oportunitats d'inversió que brinda la pandèmia. De fet, mitjançant l'entrada de fons de capital de risc, les empreses obtenen liquiditat directa, associada a les ampliacions de capital subscrites pel fons, i indirecta a través de les operacions bancàries induïdes per la major dotació de fons propis. Per això, i amb l'ànim d'afavorir el creixement i la competitivitat de l'empresa valenciana, la Generalitat, a través de l'IVF, ha decidit injectar 50 milions d'euros per a constituir el Fons Valencià de Creixement i Competitivitat Empresarial -CREIX-, dirigit per una o diverses gestores privades de capital de risc, encarregades d'obtindre els recursos financers privats que resulten necessaris per a aconseguir la grandària objectiva del Fons, conforme al que es disposa en la present convocatòria.  
  
El Fons planteja almenys quatre avantatges respecte a altres instruments de promoció econòmica: a) possibilita a l'Administració recuperar i fins i tot rendibilitzar la inversió realitzada; b) introdueix una lògica de corresponsabilitat i eficiència en l'ús dels recursos públics, ja que el beneficiari o bé dilueix la seua participació en el propi negoci, o bé es compromet a reembossar el capital assignat per l'Administració; c) amplia l'oferta privada de capital de risc en la Comunitat Valenciana, que, per terminis i criteris d'elegibilitat, és més adequada que el finançament tradicional per a finançar l'expansió de l'empresa valenciana en la conjuntura actual; i d) impulsa el desenvolupament d'una indústria local de capital de risc, la rellevància del qual en l'assignació del capital, des de l'estalvi cap a la inversió, serà cada vegada major donades les creixents restriccions reguladores de la indústria bancària.  
La Generalitat Valenciana, a través de l'IVF, té una àmplia experiència en la gestió d'aquesta mena d'instruments financers amb fons FEDER.  
Per tot això, el Consell General de l'Institut Valencià de Finances, en la seua reunió de data 23 d- octubre de 2020, autoritza el director general de l'Institut Valencià de Finances a convocar la selecció d'entitats de capital de risc per a la inversió del Fons Valencià de Creixement i Competitivitat Empresarial - CREIX de l'Institut Valencià de Finances.  
  
  
Primer. Objecte de la convocatòria  
Esta convocatòria de manifestació d'interés té com a finalitat seleccionar una o diverses societats gestores d'entitats de capital de risc o societats de capital de risc, d'ara en avant «la Gestora», per a la inversió del Fons Valencià de Creixement i Competitivitat Empresarial - CREIX de l'IVF.  
El Fons Valencià de Creixement i Competitivitat CREIX de l'IVF té com a finalitat la inversió en instruments de capital de risc, de nova creació o ja existents, pertanyents a la modalitat de capital expansió, l'objecte del qual siga la inversió en empreses privades no cotitzades, amb gran potencial de creixement, constituïdes amb almenys tres anys de vida, i amb capacitat acreditada de generació de valor.  
El Fons Valencià de Creixement i Competitivitat CREIX de l'IVF està dotat amb 50 milions d'euros per a la seua inversió en un o diversos fons o societats de capital de risc, d'ara en avant «el Fons», comprometent l'IVF una aportació màxima equivalent al 25 % de la grandària definitiva del Fons.  
  
Segon. Règim jurídic del procediment  
La selecció de la gestora s'ha d'instrumentar a través d'un procés de qualificació i valoració que seguisca els principis de publicitat, concurrència, igualtat i transparència el desenvolupament, aplicació, abast i límits del qual es regeixen exclusivament pels termes establits en esta convocatòria.  
A este procés no se li aplica la Llei de contractes del sector públic en raó a l'objecte del procés.  
  
Tercer. Gestora, requisits i obligacions  
1. Per a concórrer a este procediment de selecció s'estableixen els següents requisits a les entitats participants:  
a) Estar constituïda i registrada com una societat gestora d'entitats d'inversió (SGEIC) en la CNMV o en un altre òrgan regulador d'un país de l'OCDE.  
b) Tindre un capital social 100 % de titularitat privada.  
c) Complir amb les exigències en matèria de solvència establides per la CNMV (o per un altre òrgan regulador de l'OCDE quan la legislació que li resulte d'aplicació així ho exigisca) i per la normativa aplicable, a més de no tindre expedients sancionadors oberts.  
2. Així mateix, la gestora haurà de complir els següents requeriments:  
a) Que actualment estiga gestionant com a mínim un fons o societat de capital de risc de grandària i perfil d'inversió similars als requerits en esta convocatòria per a inversió del Fons Valencià de Creixement i Competitivitat CREIX de l'IVF.  
b) Que almenys dos membres de l'actual equip d'inversió (soci/director) hagen sigut membres de l'equip d'inversió d'un fons o societat de capital de risc, i hagen exercit com a tals durant tot el període d'inversió del fons o societat de capital de risc.  
c) Que almenys un dels membres de l'actual equip d'inversió (soci/director), dels esmentats en el punt anterior, puga acreditar experiència en l'execució d'inversions a la Comunitat Valenciana.  
  
d) Que tinga compromisos d'inversió en ferm per part dels partícips per almenys el 20 % de la grandària objectiva del fons. A este efecte, no es consideraran compromisos vàlids les aportacions de cartera ni altres aportacions no dineràries. Els compromisos hauran d'estar signats per cadascun dels inversors i únicament condicionats, si escau, a auditoria legal, a la inversió de l'IVF i al fet que es faça un primer tancament. El compromís de la gestora i/o l'equip gestor serà considerat com a vàlid i es tindrà en compte per a aconseguir el requeriment del 20 % establit. L'IVF podrà recaptar tota la documentació necessària per a verificar la validesa dels compromisos presentats, durant tot el procés de valoració.  
e) Que en els compromisos d'inversió requerits en esta convocatòria hi haja un mínim de tres inversors, a més d'IVF. Almenys dos d'aquests inversors hauran de (i) ser totalment independents de l'equip gestor i entre si, (ii) no estar lligats accionarialment a la gestora, i (iii) ser inversors institucionals i/o tindre un compromís superior a un milió d'euros.  
  
f) Que hi haja un compromís de l'equip gestor i/o la gestora d'aportar com a mínim l'1,0 % de la grandària que abaste el fons. Únicament es consideraran vàlids aquells compromisos signats per la gestora, entenent per tals les persones que formen part de l'equip gestor o un vehicle participat al 100 % per estos, sense considerar-se vàlids els compromisos dels accionistes de la gestora que són diferents de membres de l'equip gestor.  
3. La comissió de gestió que cobre la gestora no podrà ser superior al 2,0 % anual del capital compromés durant el període d'inversió ni del capital invertit viu durant el període de desinversió.  
4. En cas que s'establisca una comissió d'èxit a favor de la gestora, esta s'haurà de reportar i pagar una vegada els partícips hagen obtingut una taxa interna de retorn anual de la seua inversió com a mínim del 8 % (Taxa preferent de retorn).  
5. Quedaran exclosos d'aquesta convocatòria aquells candidats en els quals concórrega alguna de les situacions d'exclusió previstes en l'annex II d'aquesta convocatòria.  
6. La gestora seleccionada estarà obligada a:  
a) Gestionar el fons conforme al principi de bona gestió financera seguint normes prudencials adequades i mantenint la liquiditat apropiada. En el reglament del fons s'hauran de concretar les condicions de gestió i la política d'inversió d'acord amb la proposta tècnica o pla de negoci inclòs per l'intermediari financer en la manifestació d'interés.  
  
b) Invertir almenys el doble de l'import compromés per l'IVF en el fons en empreses amb seu social o establiment principal d'activitat a la Comunitat Valenciana.  
c) Comprometre's al fet que la gestora i/o l'equip gestor de l'entitat de capital de risc aporte, com a mínim, l'1 % de la grandària que abaste el fons.  
d) Fer un tancament del Fons en el qual participe l'IVF amb compromisos d'almenys el 50 % de la grandària objectiva excloent-ne el compromís de l'IVF, en un termini de 6 mesos des de la notificació de la resolució del procés de selecció per l'IVF.  
e) La identificació, selecció, diligència deguda i documentació de projectes empresarials i destinataris finals, segons els procediments habituals del sector.  
f) La identificació i cerca d'inversors privats que participen en el cofinançament de l'instrument mitjançant la inversió en el capital dels destinataris finals o projectes elegibles.  
g) Complir amb les seues obligacions d'acord amb la llei aplicable i actuar amb el grau d'atenció professional, eficiència, transparència i diligència que s'espera d'una entitat professional amb experiència en la implementació d'instruments financers.  
h) Disposar d'una estructura comercial adequada a la Comunitat Valenciana, que permeta identificar inversions comercialment raonables, que suposen una política de diversificació del risc adequada dirigida a aconseguir la viabilitat econòmica i una escala eficient en termes de grandària i àmbit territorial de la cartera d'inversions.  
i) Garantir que la selecció dels destinataris de la inversió es realitza tenint en compte la naturalesa del fons i la viabilitat econòmica potencial de les empreses que es financen. L'elecció ha de fer-se mitjançant un procés transparent, justificar-se amb raons objectives i no ha de donar lloc a conflictes d'interés.  
j) Utilitzar mètodes de valoració de cartera d'acord amb els establits, per la IPEV (International Private Equity and Venture Capital Valuation Guidelines) i/o EVCA (European Venture Capital Association Valuation Guidelines).  
k) Complir amb els estàndards i legislació aplicable en matèria de prevenció de blanqueig de capitals, lluita contra el terrorisme i el seu finançament i el frau fiscal, en el que els resulte d'aplicació.  
l) Incloure informació concreta sobre el fons en una pàgina web de la seua propietat sobre com i on sol·licitar el finançament, disponibilitat de l'instrument financer, requisits d'accés i elegibilitat, productes financers disponibles, condicions d'aquests i/o punts de contacte i informació per als destinataris finals. Així mateix, haurà d'incloure en esta pàgina web, en un lloc visible, el logotip de la Generalitat Valenciana i l'IVF, amb un enllaç a la pàgina web www.ivf.gva.es.  
  
m) Abans de la formalització del compromís de l'IVF, la Gestora seleccionada haura d'entregar un pla de tresoreria anualitzat, incloent-hi estimacions per al període d'inversió de l'entitat de capital de risc.  
  
n) Remetre amb caràcter trimestral a l'IVF un informe sobre el fons, amb el contingut que s'estableix en l'annex VI.  
o) Remetre amb caràcter anual l'informe d'auditoria i comptes anuals del fons en el termini màxim de 150 dies naturals a comptar de la data de tancament de l'exercici al qual es refereixen estos.  
p) Complir íntegrament totes les lleis i normes, nacionals, autonòmiques o comunitàries, que se siguen aplicables i l'incompliment de les quals puga perjudicar interessos de tercers, en particular de l'IVF, la Comissió i la Comunitat Valenciana.  
7. El reglament del fons establirà, en cas de substitució de la gestora, l'obligatorietat del compliment dels requisits i requeriments establits en este article per a l'entitat que assumisca la gestió del fons.  
  
  
Quart. Penalitzacions  
S'aplicaran les següents penalitzacions en els supòsits que es detallen a continuació:  
1. L'IVF podrà cancel·lar el seu compromís d'inversió i revocar la selecció de la gestora, si esta no aconsegueix realitzar un tancament d'almenys el 50 % de la grandària objectiva del fons, excloent-ne el compromís de l'IVF, en el termini de 6 mesos des de la notificació de la resolució del procés de selecció.  
2. En cas que la gestora opte per un tancament definitiu del fons abans que transcórreguen 6 mesos des de la notificació de la resolució del procés de selecció, l'IVF podrà cancel·lar el seu compromís d'inversió si els compromisos totals d'inversió obtinguts al tancament resulten ser inferiors al 75 % de la grandària objectiva del fons.  
3. Si, una vegada transcorregut el període d'inversió del fons, la gestora no compleix amb el compromís d'inversió en empreses de la Comunitat Valenciana, la gestora haurà d'indemnitzar l'IVF mitjançant la devolució de la comissió cobrada al fons en relació amb el compromís de l'IVF segons els percentatges següents:  
a) No es produirà ajust de la comissió si el compliment del compromís és igual o major al 75 %.  
b) Devolució del 25 % de la part de la comissió cobrada al fons en relació amb el compromís de l'IVF, si el compliment se situa entre el 60 % i el 74 %.  
c) Devolució del 50 % de la part de la comissió cobrada al fons en relació amb el compromís de l'IVF, si el compliment del compromís se situa entre el 40 % i el 59 %.  
d) Devolució del 75 % de la part de la comissió cobrada al fons en relació amb el compromís de l'IVF, si el compliment del compromís és inferior al 40 %.  
L'aportació de l'IVF en les següents sol·licituds de desemborsament serà reduïda en l'import de la devolució que corresponga, fins que la gestora complisca íntegrament amb la corresponent devolució. A més, l'IVF no serà considerat com a partícip en mora, ni se li aplicarà cap interés en concepte de penalització a conseqüència de l'aplicació de les penalitzacions establides en estos termes de referència.  
  
4. En cas d'incompliment de la normativa sobre blanqueig de capitals per la gestora o el fons, l'IVF no atendrà desemborsaments futurs fins que complisca esta normativa. A més, a l'IVF no se li aplicarà cap interés com a penalització pel retard per esta causa ni se'l considerarà com a partícip en mora.  
5. Qualsevol altre incompliment de l'objecte i requisits establits en esta convocatòria facultarà l'IVF per a optar entre:  
a) Percebre una indemnització consistent en el 100 % de l'import de les comissions corresponents a l'IVF fins a l'esmena, si s'escau.  
  
b) No atendre els desemborsaments fins que es complisca íntegrament amb la corresponent obligació. Així mateix, en este cas, a l'IVF no se li aplicarà cap interés com a penalització pel retard per esta causa ni se'l considerarà com a partícip en mora.  
c) Requerir la gestora, quedant obligada al compliment, a facilitar a l'IVF l'eixida d'aquest del fons a preu de mercat.  
  
Cinqué. Característiques dels fons o societats de capital de risc invertides pel Fons Valencià de Creixement i Competitivitat Empresarial CREIX  
1. Els fons o societats de capital de risc invertides pel Fons Valencià de Creixement i Competitivitat Empresarial CREIX tindran les següents característiques:  
a) El fons haurà de ser majoritàriament privat, tenint en compte la participació de l'IVF i d'altres entitats públiques que puguen incorporar-s'hi com a partícips.  
b) El fons s'haurà d'invertir en capital social, quasi capital i/o préstecs participatius en empreses privades no cotitzades amb una antiguitat mínima de tres anys.  
c) El perfil d'inversió del fons seran empreses de grandària mitjana, rendibles i en processos de creixement, amb capacitat per a consolidar projectes empresarials sòlids, arrelats en el territori i amb vocació de líders locals i tractors d'activitat econòmica.  
2. No seran finançables les inversions en les següents empreses:  
a) Empreses sense personal.  
b) Empreses que estiguen subjectes a un procediment de fallida o insolvència col·lectiva, o que reunisquen els criteris establits en la legislació per a ser sotmeses a un procediment de fallida o insolvència, a petició dels seus creditors, d'acord amb la Llei 22/2003, de 9 de juliol, concursal i resta de legislació aplicable.  
c) Les empreses que formen part o operen en un o diversos dels sectors següents:  
- Activitats econòmiques il·legals segons les disposicions legals o reglamentàries de la jurisdicció nacional per a esta mena de producció, comerç o activitat.  
- Productes del tabac i begudes alcohòliques destil·lades.  
- Producció i comerç d'armes i municions.  
- Casinos, jocs i apostes.  
- Empreses d'intermediació financera, segurs i serveis bancaris.  
  
3. Les inversions del fons s'han de fer pari passu entre inversors públics i privats, complint, en tot cas, les condicions següents:  
  
a) Inversors públics i privats han de compartir els mateixos riscos i incentius.  
b) La inversió en els destinataris finals haurà de realitzar-se de manera simultània entre l'inversor públic i els privats, i a través de la mateixa operació de finançament.  
c) Els inversors privats no disposaran de cap condició més favorable que l'inversor públic  
  
Sisé. Termini i presentació de les manifestacions d'interés  
1. La convocatòria de manifestació d'interés tindrà un període de validesa que s'iniciarà l'endemà de la publicació d'aquesta convocatòria en el Diari Oficial de la Generalitat Valenciana (DOGV) i acabarà en el termini de dos mesos a comptar d'aquesta data.  
2. Les manifestacions d'interés podran presentar-se de dilluns a divendres, en horari de 08.00 a 15.00 hores, a les oficines de l'IVF, a la plaça de Nàpols i Sicília, 6, València, CP 46850. També podran presentar-se per correu certificat.  
3. Tots els participants han de comunicar a l'IVF la data d'enviament de la manifestació d'interés, mitjançant la remissió d'un correu electrònic a la següent adreça: hbtlbz@zpv.zr. Així mateix, hauran d'indicar una adreça de correu electrònic a l'efecte de notificacions.  
4. La manifestació d'interés i resta de documentació que l'acompanyen podran presentar-se en castellà o valencià, indistintament.  
5. Les manifestacions d'interés hauran de contindre la següent informació:  
a) A l'efecte de la fase de qualificació, la documentació administrativa exigida en els annexos I a IV d'aquesta convocatòria.  
  
- Annex I: presentació de la manifestació d'interés i del sol·licitant.  
- Annex II: declaració sobre situacions d'exclusió.  
- Annex III: declaració jurada.  
- Annex IV: documentació requerida.  
b) A l'efecte de la fase d'avaluació i adjudicació, la proposta tècnica amb el contingut establit en l'annex V d'aquesta convocatòria.  
  
6. Tota la documentació anterior s'ha de presentar en format paper i suport digital a través d'una memòria USB o pen drive amb la mateixa documentació aportada en paper. Els arxius digitals hauran de ser correctament identificats i separats per carpetes, d'acord amb l'ordre establit en els diferents annexos d'aquesta convocatòria.  
7. En la documentació presentada s'haurà d'identificar, a més de la raó social i denominació del sol·licitant, el títol de la convocatòria, l'adreça postal, adreça de correu electrònic, telèfon i fax del sol·licitant i persona de contacte per a este procediment.  
8. Contra lliurament o recepció de la documentació integrant de la manifestació d'interés, el registre haurà d'expedir, o enviar per correu electrònic, un justificant de recepció en què farà constar:  
i) Nom del sol·licitant  
ii. Identificador únic de la proposta (núm. de la manifestació d'interés);  
iii. Data i hora de presentació de la manifestació d'interés.  
9. El justificant de recepció no s'interpretarà com una declaració d'integritat de la manifestació d'interés o dels documents presentats amb esta, així com cap mena d'avaluació d'aquesta.  
10. Els interessats podran sol·licitar aclariments sobre esta convocatòria de manifestació d'interés i de la documentació exigida en qualsevol moment fins a la finalització del període vigència de la convocatòria de manifestació d'interés. Estes sol·licituds hauran d'indicar el nom del sol·licitant i es podran presentar en castellà o valencià a través de correu electrònic a: ziggtj@bdc.ig  
11. Les sol·licituds d'aclariment per part dels sol·licitants no rebran respostes individuals. Les respostes a totes les sol·licituds d'aclariment rebudes es publicaran en un document d'aclariment en la pàgina web de l'IVF.  
12. Si l'IVF descobreix qualsevol inexactitud, omissió o error material en el text de la convocatòria de manifestació d'interés abans de la data límit, haurà de corregir el text i informar en conseqüència a través de la pàgina web o per qualsevol mitjà que en deixe constància.  
13. L'IVF garanteix en tot moment la confidencialitat de la informació facilitada pels participants. A este efecte, els sol·licitants han d'indicar quina documentació administrativa o tècnica ha de considerar-se confidencial entre tota la que es presente en els sobres que integren la manifestació d'interés.  
14. L'atenció de les manifestacions d'interés es realitzarà per ordre d'entrada d'aquestes, una vegada estiga disponible tota la documentació requerida en esta convocatòria.  
  
Seté. Procés de selecció  
1. Per a la selecció de la gestora, l'IVF tramitarà un procediment estructurat en dues fases successives:  
a) Fase de qualificació, en què els participants hauran d'acreditar que compleixen amb els requisits exigits en esta convocatòria.  
b) Fase d'avaluació i adjudicació, en què s'avaluaran les propostes presentades pels participants una vegada hagen superat la fase de qualificació i se seleccionarà el candidat amb major qualificació.  
2. A este efecte, es constituirà un comité de selecció que estarà integrat per:  
- El director general de l'IVF  
- El subdirector de Gestió de Fons de l'IVF  
- El director adjunt legal de l'IVF  
- El responsable de Gestió i Programació de l'IVF  
3. La fase de qualificació d'ofertes es desenvoluparà d'acord amb el següent procediment:  
3.1. El Comité de Selecció es reunirà en el termini de cinc dies hàbils des de la data de finalització del termini de vigència d'aquesta convocatòria i analitzarà la documentació presentada pels participants per a la fase de qualificació i farà una comprovació de la documentació rebuda i del compliment dels criteris establits en l'apartat 3.4 següent, i qualificarà els documents aportats i acordarà l'admissió o rebuig de les propostes presentades.  
3.2. Si aprecia deficiències o omissions corregibles en la documentació presentada, la Comissió de Selecció ho comunicarà als interessats, telemàticament, perquè esmenen els defectes identificats en un termini no superior a 3 dies hàbils. Si la documentació d'algun sol·licitant conté defectes no corregibles, la manifestació d'interés serà rebutjada i no es podrà avaluar la proposta tècnica o pla de negoci objecte de la fase d'avaluació.  
3.3. Una vegada fet el tràmit anterior, la comissió de selecció rebutjarà les manifestacions d'interés que no complisquen amb els criteris de selecció o no aporten tota la documentació exigida, cosa que haurà de notificar als sol·licitants de manera telemàtica.  
3.4. A l'efecte de la fase de qualificació, la comissió de selecció analitzarà si el sol·licitant i la documentació presentada per este reuneixen o no els següents criteris de selecció:  
a) El sol·licitant és una gestora tal com es defineix en esta convocatòria de manifestació d'interés, amb capital 100 % privat, i està constituïda en un país de l'OCDE i registrada en la CNMV o en un altre òrgan regulador de l'OCDE quan la legislació que li resulte d'aplicació així ho exigisca.  
b) El sol·licitant declara no trobar-se incurs en cap de les situacions d'exclusió establides en l'annex II d'aquesta convocatòria.  
c) La documentació de la manifestació d'interés s'ha presentat d'acord amb el que estableixen els annexos I a V d'aquesta convocatòria, i s'hi han incorporat tots els documents necessaris.  
d) La manifestació d'interés es troba degudament signada, s'ha completat en castellà o valencià, es presenta pels mitjans admesos i dins de termini.  
e) El sol·licitant presenta degudament signada la declaració jurada inclosa en l'annex III d'aquesta convocatòria, seguint el model proporcionat.  
4. La fase d'avaluació i adjudicació es desenvoluparà d'acord amb el següent procediment:  
4.1. Les manifestacions d'interés que superen la fase de qualificació passaran a la fase d'avaluació, i correspondrà a la Comissió de Selecció l'examen i avaluació de les propostes tècniques presentades, d'acord amb els criteris d'avaluació i el barem de puntuacions definits en l'annex VII d'aquesta convocatòria. Per a això, la comissió de selecció podrà recaptar quants informes tècnics considere necessaris i contractar l'assessorament d'experts independents si així ho considera necessari.  
  
4.2. La comissió de selecció estarà facultada per a interpretar els termes i criteris de selecció establits en esta convocatòria i podrà demanar als sol·licitants, abans d'emetre el seu informe final, quanta informació i documentació addicional considere necessària.  
4.3. La comissió de selecció gestió emetrà un informe en el qual es propose la inversió en el Fons que presente la gestora que aconseguisca obtindre la millor puntuació d'acord amb el barem establit en l'annex VII d'aquesta convocatòria per l'import sol·licitat per esta. En el cas que l'import sol·licitat per la Gestora que obtinga la millor puntuació fora inferior a 50 milions d'euros, es proposarà la inversió en el Fons que presente la Gestora que aconseguisca la segona millor puntuació per l'import sol·licitat per esta i així successivament fins a esgotar la dotació de 50 milions d'euros del Fons Valencià de Creixement i Competitivitat CREIX. Així mateix, en qualitat de reserva, i per al cas que alguna de les gestores renunciara a l'adjudicació, en el termini dels tres mesos següents a la data d'aprovació de la proposta de selecció per part del Consell de l'IVF, s'adjudicarà l'import a la Gestora que haja obtingut la següent millor puntuació.  
  
4.4. Una vegada conclosa l'avaluació de les propostes presentades, i a la vista de l'informe de la comissió de selecció, el director general de l'IVF elevarà al Consell General d'aquesta entitat, per a la definitiva aprovació, una proposta d'acord que determinarà la inversió a realitzar en l'entitat o entitats seleccionades.  
4.5. L'Acord del Consell General de l'IVF serà notificat a les entitats seleccionades i publicat en la pàgina web de l'IVF.  
4.6. L'IVF no proporcionarà als participants informació generada durant el procés de selecció i, en particular, sobre les puntuacions obtingudes.  
4.7. En el supòsit de renúncia abans esmentat durant el termini establit, l'IVF comunicarà al candidat en reserva la seua selecció, que tindrà a partir d'aquest moment totes les obligacions i terminis establits en esta convocatòria per al candidat seleccionat.  
  
  
Huité. Formalització del compromís  
1. Una vegada notificat l'Acord del Consell General de l'IVF, la entitat o entitats seleccionades disposaran d'un termini de 6 mesos per a constituir el fons i realitzar un primer tancament per import mínim del 50 % de l'objectiu del fons, excloent-ne el compromís de l'IVF. Una vegada transcorregut el termini esmentat sense que s'haja produït el tancament del fons en els termes disposats en este apartat, l'IVF podrà revocar la selecció de la gestora.  
2. El compromís d'inversió es formalitzarà mitjançant la subscripció d'una carta de compromís d'inversió i els side letters necessaris.  
  
3. Abans de la formalització del compromís d'inversió, l'IVF examinarà la documentació corresponent a la constitució del fons, verificant-ne la legalitat i adequació amb la proposta tècnica, incloent-hi la manifestació d'interés presentada per la gestora.  
4. El reglament del fons haurà de contindre els termes i condicions principals del fons, d'acord amb el que estableix l'annex VIII d'aquesta convocatòria.  
  
Nové. Confidencialitat  
L'IVF es compromet, excepte en el supòsit de requeriment judicial o d'autoritat administrativa, a no divulgar la informació facilitada pels participants que estos hagen designat com a confidencial. Este caràcter afecta, en particular, secrets comercials o tècnics i els aspectes confidencials de les ofertes.  
  
Desé. Jurisdicció  
Este procediment de selecció es regeix per dret privat espanyol. Les parts, amb renúncia expressa al fur que els poguera ser aplicable, se sotmeten als jutjats i tribunals de València. Esta jurisdicció serà aplicable per a qualsevol litigi que puga sorgir en relació amb la inversió de l'IVF en el fons.  
  
València, 6 de novembre de 2020.- El director general de l'IVF: Manuel Illueca Muñoz.  
  
  
ANNEX I  
Presentació de la manifestació d'interés i del sol·licitant  
  
Director general  
Institut Valencià de Finances  
Plaça de Nàpols i Sicília, 6  
46532 València  
  
Benvolgut senyor,  
Amb este document remetem la nostra manifestació d'interés, en nom de/d- (Sol·licitant), en resposta a la convocatòria de l'Institut Valencià de Finances, per a la selecció d'entitats de capital de risc per a la inversió del Fons Valencià de Creixement i Competitivitat Empresarial - CREIX.  
El sotasignat, degudament autoritzat per a representar \_\_\_\_\_\_\_\_\_\_\_ (Sol·licitant), en signar este formulari declara que la informació continguda en esta manifestació d'interés i els seus annexos és completa i correcta en tots els seus elements.  
El que subscriu declara que \_\_\_\_\_\_\_\_\_\_\_\_ (Sol·licitant) no es troba en cap de les situacions que figuren en l'annex II d'aquesta manifestació d'interés i que exclouen de participar en esta convocatòria, i que es compromet, amb sol·licitud prèvia de l'IVF, a facilitar tota la documentació necessària per a justificar-ho.  
  
Atentament,  
  
Signatura i segell de l'entitat:  
Nom i càrrec:  
Nom de l'entitat:  
Lloc i data.  
  
  
Identificació del sol·licitant  
  
I.1. Identificació  
Denominació del sol·licitant   
Dades de contacte Adreça:  
Telèfon:  
Correu electrònic:  
Forma legal   
NIF   
  
  
I.2. Persona autoritzada per a presentar la manifestació d'interés en nom del sol·licitant  
  
Tractament Sr. Sra.-  
Nom i cognoms   
Càrrec   
Dades de contacte Adreça:  
Telèfon:  
Correu electrònic:  
  
  
I.3. Persona de contacte a l'efecte del procediment (en cas de ser diferent)  
  
Tractament Sr. Sra.-  
Nom i cognoms   
Càrrec   
Dades de contacte Adreça:  
Telèfon:  
Correu electrònic:  
  
  
  
ANNEX II  
Declaració sobre situacions d'exclusió  
  
Sr./Sra. \_\_\_\_\_\_\_\_\_\_\_\_\_\_\_\_\_\_\_ amb DNI núm. \_\_\_\_\_\_\_\_\_\_, en representació de/d- \_\_\_\_\_\_\_\_\_\_\_ amb CIF núm. \_\_\_\_\_\_\_\_, segons s'acredita documentalment, i d'acord amb el que estableix la convocatòria de manifestació d'interés per a la selecció d- Entitats de Capital de risc per a la inversió del Fons Valencià de Creixement i Competitivitat Empresarial - CREIX,  
  
DECLARA que l'entitat que representa:  
  
a) No està incursa en un procediment de fallida, liquidació, intervenció judicial o concurs de creditors, cessament d'activitat o en qualsevol altra situació similar resultant d'un procediment de la mateixa naturalesa vigent en la legislació nacional.  
b) Ni l'entitat, ni les persones amb poders de representació, decisió o control sobre esta han sigut condemnats per sentència ferma amb força de cosa jutjada per un o més dels motius que s'enumeren a continuació:  
  
- Delictes que afecten l'ètica professional.  
- Per frau, corrupció, participació en una organització delictiva, blanqueig de capitals o qualsevol altra activitat il·legal que supose un perjudici per als interessos financers de la unió.  
- Per delictes contra la Hisenda Pública  
- Per delictes contra els treballadors, malversació i conductes afins.  
  
- Per delictes relatius a la protecció del medi ambient.  
- Per pena d'inhabilitació especial per a l'exercici de professions, ofici, indústria o comerç.  
Les situacions d'exclusió anteriors s'estenen a les persones jurídiques els administradors o els representants de les quals es troben en les situacions esmentades per actuacions realitzades en nom o en benefici d'aquestes persones jurídiques, o en les quals concórreguen les condicions, qualitats o relacions que requerisquen la corresponent figura de delicte per a ser subjecte actiu d'aquest;  
  
c) No ha comés ni ha sigut sancionat en ferm per infracció greu en matèria de disciplina de mercat, en matèria professional o en matèria d'integració laboral i d'igualtat d'oportunitats i no discriminació de les persones amb discapacitat o per infracció molt greu en matèria social, incloses les infraccions en matèria de prevenció de riscos laborals.  
  
d) No es troba en situació de conflicte d'interessos.  
e) Es troba al corrent en el compliment de les obligacions tributàries o de la Seguretat Social imposades per les disposicions vigents.  
  
f) Està degudament facultat per a donar la informació requerida en esta convocatòria.  
g) Considera que compleix els requisits mínims per a l'acreditació objecte d'aquesta convocatòria de manifestació d'interés.  
h) Compleix amb totes les normes comunitàries i nacionals i les polítiques en matèria de competència, i confirma la seua voluntat i disposició per a dur a terme el seu compromís de garantir que els productes financers originats sota este instrument financer complisquen amb la normativa aplicable en matèria d'ajudes d'estat.  
i) Compleix amb totes les normes i polítiques comunitàries i nacionals relatives a la protecció i millora del medi ambient i promoció del desenvolupament sostenible.  
j) Compleix amb totes les normes i polítiques comunitàries i nacionals relatives a la igualtat de gènere i la no discriminació.  
k) Confirma la seua voluntat i disposició a respectar les disposicions d'informació i publicitat aplicables a este instrument financer.  
l) El sol·licitant i el que subscriu en qualitat de representant degudament autoritzat del sol·licitant es comprometen a proporcionar proves de l'anterior, amb sol·licitud prèvia per l'IVF.  
I per a deixar-ne constància a l'efecte de la participació de (?????) en el procediment de selecció d'Entitats de Capital de risc per a la inversió del Fons Valencià de Creixement i Competitivitat Empresarial - CREIX, signe esta declaració a (?????????..) a (??????????????..).  
  
Signatura:  
  
  
ANNEX III  
Declaració jurada  
  
Sr./Sra. \_\_\_\_\_\_\_\_\_\_\_\_\_\_\_\_\_\_\_ amb DNI núm. \_\_\_\_\_\_\_\_\_\_, en representació de/d- \_\_\_\_\_\_\_\_\_\_\_ amb CIF núm. \_\_\_\_\_\_\_\_, segons s'acredita documentalment, i d'acord amb el que estableix la convocatòria de manifestació d'interés per a la selecció d'Entitats de Capital de risc gestora per a la inversió del Fons Valencià de Creixement i Competitivitat Empresarial - CREIX,  
DECLARA, que, en el moment de la presentació inicial pel participant de la documentació requerida per a l'esmentat procediment de selecció, compleix amb els següents criteris de selecció:  
1. Que la societat \_\_\_\_\_\_\_\_\_\_\_\_\_\_ està constituïda i registrada com una societat gestora d'entitats d'inversió (SGEIC) en la CNMV o en un altre òrgan regulador d'un país de l'OCDE.  
2. Que compleix amb les exigències en matèria de solvència establides per la CNMV (o per un altre òrgan regulador de l'OCDE quan la legislació que li resulte d'aplicació així ho exigisca) i per la normativa aplicable, a més de no tindre expedients sancionadors oberts.  
3. Que actualment està gestionant els següents fons o societats de capital de risc de grandària i perfil d'inversió similars als requerits en la present convocatòria:  
  
Nom Data creació Grandària Perfil d'inversió  
   
   
   
  
  
4. Que almenys dos membres de l'actual equip d'inversió (soci/director) han sigut membres de l'equip d'inversió d'un fons o societat de capital de risc durant tot el període d'inversió del fons o societat de capital de risc, segons consta en la següent taula:  
  
  
Nom Fons Experiència (càrrec, data inici i finalització) % temps dedicació al CREIX I  
   
   
   
  
  
  
5. Que almenys un membre de l'actual equip d'inversió (soci/director) té l'experiència esmentada en el punt anterior, en l'àmbit de les inversions a Espanya, segons consta en la següent taula:  
  
Nom Firmes en les quals ha realitzat inversions a Espanya Lloc en les firmes Anys d'experiència en inversions a Espanya  
   
   
   
  
  
  
6. Que té compromisos d'inversió en ferm per a la constitució del fons per part dels partícips per almenys el 20 % de la grandària objectiva del fons. A este efecte, no es consideraran compromisos vàlids les aportacions de cartera ni altres aportacions no dineràries. Els compromisos hauran d'estar signats per cadascun dels inversors i únicament subjectes, si escau, a Due Diligence legal, a la inversió de l'IVF i al fet que es faça un primer tancament. El compromís de la gestora i/o l'equip gestor serà considerat com a vàlid i es tindrà en compte per a aconseguir el requeriment del 20 % establit. L'IVF podrà recaptar tota la documentació necessària per a verificar la validesa dels compromisos presentats, durant tot el procés de valoració.  
  
Nom de l'inversor Tipus d'inversor País Quantitat compromesa  
   
   
   
  
  
  
7. Que en els compromisos d'inversió requerits en esta convocatòria hi ha un mínim de tres inversors, a més de l'IVF. Almenys dos d'aquests inversors (i) són totalment independents de l'equip gestor i entre si, (ii) no estan lligats accionarialment a la gestora, i (iii) són inversors institucionals i/o tenen un compromís superior a un milió d'euros.  
  
8. Que la gestora es compromet a invertir almenys el doble de l'import compromés per l'IVF en el Fons en empreses amb seu social o establiment principal d'activitat a la Comunitat Valenciana.  
  
9. Que la comissió de gestió no superarà el 2 % anual del capital compromés durant el període d'inversió ni del capital invertit viu durant el període de desinversió.  
10. Que el capital de la gestora és 100 % de titularitat privada.  
11. Que hi ha un compromís de l'equip gestor i/o la gestora d'aportar el/l- (\_\_\_\_\_) de la grandària a què arribe el fons. Únicament es consideraran vàlids aquells compromisos signats per la gestora, les persones que formen part de l'equip gestor o un vehicle participat al 100 % per estos, i no es consideraran vàlids els compromisos dels accionistes de la gestora diferents de membres de l'equip gestor.  
  
12. Que la gestora té una estructura de govern adequada per a executar l'instrument financer i garantir la transparència de les decisions en matèria d'inversió i diversificació del risc.  
13. Que el sol·licitant té previst un sistema de gestió de conflictes d'interés que es detalla en proposta tècnica.  
14. Que el sol·licitant disposa d'un sistema de comptabilitat que facilita l'obtenció d'informació exacta, exhaustiva i fidedigna.  
15. Que el sol·licitant es compromet a complir en tot moment amb tota la normativa relativa a la prevenció de blanqueig de capitals, lluita contra el terrorisme i el seu finançament i frau fiscal, en el que els resulte d'aplicació.  
16. Que la documentació que s'aporta juntament amb esta declaració jurada, així com la que ha sigut recollida en la proposta tècnica, és certa i veraç.  
17. Que el sol·licitant i el que subscriu en qualitat de representant degudament autoritzat del sol·licitant es comprometen a proporcionar proves de l'anterior, amb sol·licitud prèvia per l'IVF.  
  
I per a deixar-ne constància a l'efecte de participació de/d- \_\_\_\_\_\_\_\_\_\_\_\_\_ en este procediment de selecció, signe esta declaració a \_\_\_\_\_\_\_\_\_\_\_\_\_ a \_\_\_\_\_\_\_\_\_\_\_\_\_\_\_\_de 2020.  
  
Signat \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  
  
  
ANNEX IV  
Documentació requerida  
  
1. Escriptura de constitució i/o, si escau, de modificació, degudament inscrita en el Registre Mercantil, quan este requisit siga exigible conforme a la legislació mercantil que li siga aplicable. Quan no ho siga, haurà d'aportar-se l'escriptura o document de constitució, de modificació d'estatuts o acte fundacional en el qual consten les normes per les quals se'n regula l'activitat, inscrita si escau en el corresponent registre oficial.  
2. Certificació o escriptura de poder suficient de la persona que signe la manifestació d'interés i la declaració jurada esmentada en l'apartat anterior, així com el document nacional d'identitat de la persona apoderada. Este poder haurà de figurar inscrit en el Registre Mercantil.  
3. Quan resulte aplicable, certificació d'autorització o registre de la CNMV o d'un altre organisme regulador de l'OCDE del participant. En cas que en la legislació aplicable al participant no siga obligatòria l'autorització o registre en organismes reguladors, s'haurà de justificar degudament esta circumstància mitjançant una opinió legal independent.  
4. Certificació signada per representant legal amb poder suficient que acredite la titularitat i percentatges de participació dels accionistes de la gestora.  
5. Comptes anuals auditats de la gestora corresponents als últims tres exercicis tancats.  
6. Certificació del número d'identificació fiscal del sol·licitant.  
7. Identificació d'una adreça electrònica per a la realització de notificacions.  
8. Descripció del sistema de control intern de l'entitat i del sistema de comptabilitat disponible, havent de garantir que facilite l'obtenció d'informació de manera exacta, exhaustiva i fidedigna.  
9. Curriculum vitae dels membres de l'equip d'inversió, que incloga experiència d'inversions realitzades a Espanya.  
10. Estructura de governança de l'entitat sol·licitant.  
11. Documents de compromís d'inversió signats pels inversors, en els quals figure la vigència d'aquests.  
12. Document de compromís de l'equip gestor, signat per aquells membres que realitzen este compromís o per la gestora, d'aportar el/l- \_\_\_\_% de la grandària a què arribe el fons.  
13. L'IVF podrà sol·licitar, en qualsevol moment, que els sol·licitants aporten documentació addicional, necessària per a comprovar el compliment dels criteris de selecció.  
  
  
ANNEX V  
Proposta tècnica  
  
1. Informació bàsica:  
1.1. Informació general de la gestora.  
1.1.1. Dades de contacte.  
1.1.2. Informació general de l'entitat de capital de risc.  
1.1.3. Detall de l'accionariat de la gestora i empreses vinculades.  
1.2. Resum del fons proposat  
1.2.1. Estratègia bàsica d'inversió de l'instrument financer.  
1.2.2. Grandària objectiva de l'instrument financer en euros i calendari previst de tancaments parcials, si escau.  
1.2.3. Nombre objectiu total d'inversions del fons.  
1.2.4. Duració del període d'inversió i de desinversió de l'instrument financer, amb una planificació temporal de les inversions per anys.  
  
1.2.5. Calendari previst de les crides de capital indicant la distribució estimada dels desemborsaments per trimestres.  
  
2. Experiència inversora de la gestora (track record)  
S'ha de facilitar informació de l'experiència inversora de la gestora d'acord amb els següents apartats:  
2.1. Experiència en la gestió de fons de capital de risc de característiques similars a les requerides en la present convocatòria:  
Informació completa dels noms de fons, amb indicació de la grandària, partícips, dates de creació, inversió, desinversió i liquidació, companyies invertides i retorns obtinguts.  
2.2. Experiència en inversió en companyies.  
Informació completa dels noms de les companyies invertides, dates de les inversions i situació actual d'aquestes.  
2.3. Experiència en desinversions totals i parcials amb retorn positiu sobre el capital invertit.  
Informació completa dels noms de les companyies desinvertides amb retorn positiu, dates de les inversions i desinversions, cost de les inversions, valors realitzats i sense realitzar i múltiples sobre el capital invertit.  
  
3. Base inversora i captació de capital:  
Es donarà informació de la quantitat de capital compromés fins hui per a la constitució del fons, el seu grau de diversificació i informació de la data prevista del primer tancament i posteriors rondes, si escau. Per a això, es detallarà la relació dels inversors amb el seu nom, tipus d'inversor, país de procedència i quantitats d'inversió compromeses en euros.  
3.1. Detall de capital compromés fins hui. Mínim 20 % de la grandària objectiva. (Que incloga el nom de les persones i/o entitats que assumeixen el compromís d'inversió en ferm, quantia del compromís i percentatge sobre la grandària final del fons)  
3.2. Compromís d'inversió de l'equip gestor i/o gestora.  
3.3. Data prevista del primer tancament del fons. Previsió de diferents rondes.  
  
4. Estratègia d'inversió:  
Memòria explicativa de l'estratègia de la inversió de l'instrument financer, en què s'han de desenvolupar, almenys, els següents punts:  
4.1. Hipòtesis o fases d'inversió.  
4.2. Sectors i empreses objectiu.  
4.3. ?Deal Flow- indicatiu.  
4.4. Estratègia de presa de participacions i estratègia d'eixida.  
  
5. Estructura i composició de l'equip gestor:  
Memòria sobre l'equip gestor, en què es desenvolupen, almenys, els següents punts:  
5.1. Composició de l'equip gestor proposat.  
5.2. Experiència de l'equip gestor (vehicles d'inversió, inversions, desinversions?)  
5.3. Identificació de persones clau  
5.4. Estructura del Comité d'Inversions i procediment de presa de decisions.  
5.5. Estructura comercial a la Comunitat Valenciana.  
  
6. Remuneració/comissions:  
S'especificaran les comissions de gestió i d'èxit que s'imputaran a l'instrument financer, d'acord amb el que preveu l'article 3.3. d'aquesta convocatòria.  
6.1. Comissió bàsica  
6.2. Comissió d'èxit  
  
7. Estructura organitzativa:  
Descripció de l'estructura societària, organitzativa i de mitjans amb què compta la gestora que haurà d'incloure, almenys, els següents punts:  
7.1. Estructura societària, organitzativa i de personal  
7.2. Òrgans de decisió, sistemes de control i de supervisió interna i externa.  
7.3. Mitjans tècnics i humans assignats a la gestió de l'instrument financer.  
7.4. Sistemes d'informació de gestió i model de ?reporting- als inversors.  
  
8. Compromís d'inversió en empreses de la Comunitat Valenciana  
  
Compromís d'inversió del fons en empreses de la Comunitat Valenciana, en percentatge sobre la grandària objectiva de l'instrument financer i en import en euros.  
  
  
  
ANNEX VIII  
Termes i condicions principals del fons  
  
Capital de la gestora Compromís per part de la societat gestora de mantindre, sempre i en tot cas, el seu capital de titularitat privada  
Comissió de gestió La base de l'import de la comissió de gestió i/o el percentatge d'aquesta haurà de ser reduït postperíode d'inversió  
Comissió d'èxit Es reportarà i pagarà una volta els partícips hagen obtingut una taxa interna de retorn anual de la seua inversió com a mínim del 8 % (Taxa preferent de retorn)  
Cessament o substitució de la gestora La documentació legal del fons haurà d'indicar el procediment que cal seguir en cas de cessament o substitució de la gestora, i les conseqüències econòmiques d'aquest cessament o substitució en relació amb la comissió de gestió i la comissió d'èxit, i establir en tot cas l'obligatorietat del compliment dels requisits i requeriments establits en esta convocatòria per a l'entitat que n'assumisca la gestió.  
Executius clau La documentació legal del fons haurà d'indicar quins són els membres de l'equip gestor designats com a executius clau.  
Eixida d'executiu clau La documentació legal del fons haurà d'indicar com serà el procediment que cal seguir en cas que es produïsca l'eixida dels executius clau.  
Grandària del fons La documentació legal del fons haurà d'indicar la grandària objectiva del fons.  
Inversió exclosa La documentació legal del fons haurà d'incloure expressament que el fons no invertirà, directament o indirectament, en els supòsits d'exclusió previstos en l'article 5.2 d'aquesta convocatòria.  
Duració del fons Incloure en la documentació legal la duració de la vida del fons i els mecanismes per a les possibles ampliacions.  
Duració del període d'inversió Incloure en la documentació legal la duració del període d'inversió i els mecanismes per a les possibles ampliacions.  
Inversions crossover En cas que es pogueren realitzar inversions en empreses del grup de la societat gestora, estes han de ser sotmeses al comité de supervisió com a conflictes d'interés.  
Acords de partícips Es requereix que s'incloguen els percentatges mínims per a l'assumpció d'acords  
 pels partícips.  
Prevenció de blanqueig de capitals La documentació legal del fons haurà de reflectir que la societat gestora i/o el fons disposen de normes i procediments per a la prevenció de blanqueig de capitals.  
Mètodes de valoració Les valoracions del fons hauran de dur-se a terme d'acord amb els mètodes de valoració de la IPEV (International Private Equity and Venture Capital Association) i/o EVCA (European Venture Capital Association).  
Transmissió de participacions La documentació legal del fons haurà d'establir la prohibició de la transmissió de participacions a favor d'ens públics, en el cas en què la participació pública en el fons, inclòs l'IVF, supere el 49 % de la grandària del fons.